  Виталий Пронин Кылем суббота нуналэ Ижысь А. Демидов нимо спорткомплексын «Калашников Биатлон Фест - 2019» ӵошатскон ортчиз. Биатлонъя вожвылъяськонын кужымзэс эскеризы 400 пала спортэз яратӥсьёс. Озьы ик та нуналэ Удмуртие вуылӥзы Россиысь нимо-дано биатлонистъёс Антон Шипулин, Дмитрий Ярошенко но Николай Круглов. Выдыса но сылыса ыбылӥськизыВалтӥсь школа - Ижын «Калашников Биатлон Фест» шаерамы 3-тӥзэ ортчиз. Люкаськем калыкез биатлонъя праздникен ӟечкылазы Удмуртилэн Тӧроез Александр Бречалов, шаерысьтымы Биатлонъя федерациен кивалтӥсь Иван Черезов но мукет куноос. - Биатлонысь кизилиос асьме доры ӵем уг вуыло, лыктыны быгатэмзылы тау, - шуиз А. Бречалов. - Дано биатлонистъёс спортэз яратӥсьёслы дурбасьто, нош кӧня пиналъёс соос шоры учкыны лыктэмын. Кизилиосты улэпкын адӟыса, спорт шоры учконзы воштӥське. Зэмзэ но, дано биатлонистъёслэн Удмуртие вуылэмзы кемаласьгес вылэм ни. Кылсярысь, олимпийской чемпион, дуннелэн чемпионэз Антон Шипулин 10 ар талэсь «Ижысь винтовкае» пыриськем. Шумпотэ, Удмуртиын биатлон умой азинске шуыса. Ӵошатсконъёсы трос калык пыриськыса гинэ, пе, выль чемпионъёс вордскыны быгатозы. Дано биатлонистъёс Ижын пумиськемзылы шумпотӥзы. Ог-огенызы адскемзы но кемалась вылэм ни. Удмуртия, пе, котьку вал но кылёз биатлонъя валтӥсь школаен. Татын кужмо биатлонистъёс кыдало, «Ижысь винтовка» спортсменъёслы Европае сюрес усьтэ. Антон Шипулин кӧня ке вераз Россиысь биатлонистъёслэн командазы сярысь. Со оске, сборной командаын кылдэм секыт югдур огдырлы гинэ шуыса, выль адямиос лыкто, соос чемпионозь будозы. Ижысь биатлонэз яратӥсьёс туннэ, пе, ваньзэ ас вылазы эскерозы. Нимысьтыз дасяськымтэ адямилы секытгес луоз ӵошатсконэ пыриськыны, - веранзэ азинтӥз Антон Шипулин. - Телевизор дорын пукыса, куд-огезлэн куаретэмзы потэ спортсменъёсты, мишене йӧттыны уд быгатӥське шуыса. Туннэ тросэз ас вылаз шӧдозы, ма со сыӵе бызьылон но ыбылӥськон. Уясь «улмоос» Биатлонэ пыриськыны мылкыд карисьёс та нуналэ 4 но ӝыны иськем бызизы, 2 пол ыбылӥськизы: выдыса но сылыса. Ыбылӥськизы БИ-7-5 винтовкаен, мишеньёслэн быдӟалазы: выдыса ыбылӥськонын 30 миллиметр, сылыса ыбылӥськонын 50. Котькуд кырыж ыбем понна штрафной круг - 50 метр. Телевизорысь биатлонэз учкыны яратӥсько бере, мон но быгатонлыкме эскероно кариськи. Нырысь ик ваньмылы инструктаж ортчытӥзы, отӥяз стартэ султӥмы. Нырысь ик стартэ потӥзы нылкышноос. Гаде гожтэм номеръёсъя черодэ султӥмы, спортсменъёсты, 15 секунд ортчыса, стартэ лэзьылӥзы. Мынам 48 номере, бӧрсям учки но, кӧня ке егитъёс сыло. Стартэ потэмелэсь азьло ик сюлэм чепылляны кутскиз: финише котькинлэсь бер вуид ке, возьыт луоз. Вылаз ик, комментатор шуиз, таиз, пе, журналист. Шорам трос калык учке кадь потыса, эшшо но ӵыжектӥ но азьме-берме учкытэк, стартэ потӥ. Одӥг круг 1 но ӝыны иськем кыстӥське, сое 3 пол ортчоно. Сикетӥ каньылля бызиськод кадь, нош стадионэ пырон азьын тӧл кузёяське, берлань донге кадь. Ыбылӥськон интые вуи но, куасъёсы но бодыосы люкетыны ӧдъязы. Мырдэм но кызьы шонер выдӥ, ыбылӥськыны кутски но - ваньмыз кырыж кошке. Винтовкаелэсь затворказэ пумозяз ворсаськымтэ вылэм, 2 пол ыбеме бере гинэ мазэ-созэ валатски. Ма карод, выдыса ыбылӥськонын ик 3 «улмо» - штрафной круг - люкай. Ыбылӥськыны толыкед ӧвӧл ке, бызь давай шуыса, асме тышкаськисько. Ӵошатсконэ пыриськиз Валентина Емельянова "Удмурт дуннеысь" журналистЖадьыны кутскемъя круг но кузьгес потыны ӧдъяз. Бызён сюрес ӝуклы пӧрмемын, куасъёсы гырыса мыно кадь. Асме буйгатӥсько: ваньмызлэн одӥг кадь лымызы. Кыкетӥзэ стадионэ вуи, таяз учыре умойгес мертасько кожай вал. Коврик вылын кыллись винтовкаме ик мырдэм ӝутӥ, вылаз ик, тӧл шонаськытэ. 10 метре пуктэм щитъёс интыязы сыло кадь, нош отысь сьӧд «улмоос» малы ке син азьын уяло. Туж шонер ыбылӥськи кадь, нош мынам нош ик 3 мишене ворсаськытэк кылиз. Ма карод, штрафной круге кожоно луиз. Бызи, моӵе бырытозь. Финише вуытозь, 2 муртэ кельтыны быгатӥ. Озьыен, берлоез ӧвӧл. Лыктӥзы, вормизы 60 пала нылкышноос финише вуэм бере стартэ потӥзы воргоронъёс. Соос та нуналэ 4 поллы уногес люкаськизы. Пӧлазы вал спортъя мастеръёс но спортэз яратӥсьёс. Огъя ӵошатсконын вормисьёс луизы Ольга Прокопьева, арня талэсь азьло гинэ со Г. Кулакова нимо марафонын 2-тӥ инты басьтӥз, но Александр Васильев. Пусйыны кулэ, кыкназы ик соос чылкыт ыбылӥськизы. Ӵошатсконэ вуэм спортсменъёс пӧлысь тросэз вал шаерамы ортчылӥсь Гурт шудонъёсы пыриськылӥсь полиатлонистъёс. Биатлонэлы соос туж шумпотэмын. Табере валаськиз, кыӵе со биатлон, телевизор пыр учкыку спортсменъёс туж капчиен бызё но ыбылӥсько кадь потэ вал, чик но озьы вылымтэ, - шуэ Пичи Пурга ёросысь Галина Петрова. - Пыдын но, куасэн но бызьылыны яратӥсько, биатлон мыным туж кельшиз, огсыр бызёно вылымтэ. Табере одӥгзэ но ӵошатсконэз уг кельты. 41-50 арлыдъем нылкышноос пӧлын Г. Петрова 2-тӥ инты басьтӥз, 51 арес но солэсь бадӟым нылкышноос пӧлын вормиз Дэбесысь Валентина Калашникова, солэсь ӧжытаклы бере кылизы Балезиноысь Ольга Некрасова но Пичи Пургаысь Надежда Логинова. Валентина Калашникова кылем арняе гинэ куасэн бызьылонъя марафонын зарни медаль басьтӥз вал, табере биатлонын зарнияськиз. 51 арес но солэсь бадӟым воргоронъёс пӧлын вормисьёс луизы Ижысь Валерий Мусалимов, Дэри ёросысь Степан Байков но Эгра ёросысь Вениамин Ефремов. Куазь тӧласькиз, сульпаськиз ке но, 16 мурт вань мишеньёсты ворсаны быгатӥз. Мыным туж кельшиз Балезиноысь Ольга Некрасовалэн верамез. Ялан янгыш муртэ, пе, утчаны выриськомы: я куасъёсмы уг нуо, я ыбылӥськыны тӧл люкетэ. Асьмелэн падимы ӧвӧл, тӧлтэм дыръя но шонаськыса сылӥськомы но, ма отын куазез янгыше уськытонэз. Валентина Емельянова Туспуктэмъёс басьтэмын vk.com/minsport18 сайтысь  